พัฒนาหนองเล็งทราย เพิ่มปริมาณเก็บกัก บรรเทาน้ำท่วมน้ำแล้ง ส่งเสริมอาชีพประมง สร้างแหล่งท่องเที่ยว
นายประพิศ จันทร์มา อธิบดีกรมชลประทาน เปิดเผยถึงแนวทางในการพัฒนาหนองเล็งทราย จังหวัดพะเยา ว่า หนองเล็งทราย เป็นแอ่งน้ำขนาดใหญ่ เนื้อที่ประมาณ 5,563 ไร่ ครอบคลุมพื้นที่ 5 ตำบล ในอำเภอแม่ใจ จังหวัดพะเยา ประชาชนได้อาศัยแหล่งน้ำนี้ ในการประกอบอาชีพประมงและเลี้ยงสัตว์ แต่เนื่องจากมีตะกอนดินที่ไหลมาจากลำห้วยต่างๆ ลงสู่หนอง ทำให้เกิดความตื้นเขินไม่สามารถเก็บกักน้ำได้อย่างเต็มศักยภาพในฤดูฝน ประกอบกับมีการบุกรุกพื้นที่บริเวณรอบหนอง จึงทำให้ระบบนิเวศตามธรรมชาติถูกทำลาย ส่งผลต่อคุณภาพน้ำในการผลิตน้ำประปาและการขยายพันธุ์ของสัตว์น้ำ สร้างความเดือดร้อนให้แก่ชาวบ้านที่ใช้แหล่งน้ำนี้ในการอุปโภคบริโภค และการเกษตร รวมทั้งอาชีพประมงกรมชลประทาน จึงได้วางแนวทางการพัฒนาหนองเล็งทรายออกเป็น 6 ระยะ เพื่อการบริหารจัดการน้ำที่มีประสิทธิภาพ ซึ่งหากดำเนินโครงการแล้วเสร็จทั้งหมด จะสามารถเพิ่มปริมาณน้ำเก็บกักได้มากขึ้น จากเดิมเก็บกักได้ 9 ล้านลูกบาศก์เมตร เป็นประมาณ 23 ล้านลูกบาศก์เมตร เพิ่มขึ้นประมาณ 14 ล้านลูกบาศก์เมตร เพิ่มพื้นที่รับประโยชน์ได้ถึง 10,000 ไร่ ให้แก่เกษตรกรและผู้ใช้น้ำในอำเภอแม่ใจ อีกทั้งยังเป็นการพัฒนาแหล่งท่องเที่ยวเชิงนิเวศ ช่วยสร้างรายได้ให้กับคนในชุมชนได้อีกทางหนี่งด้วย